感舊詩
作者：蘇軾
朝代：宋

paragraphs: 床頭枕馳道，雙闕夜未央。
車轂鳴枕中，客夢安得長。
新秋入梧葉，風雨驚洞房。
獨行殘月影，悵焉感初凉。
筮仕記懷遠，謫居念黄岡。
一往三十年，此懷未始忘。
扣門呼阿同，安寢已太康。
青山映華髮，歸計三月糧。
我欲自汝陰，徑上潼江章。
想見冰盤中，石蜜與柿霜。
憐子遇明主，憂患已再嘗。
報國何時畢，我心久已降。